b'\n_START_ARTICLE_\nPrekomorske brigade NOVJ\n_START_PARAGRAPH_\nPrekomorske brigade NOVJ so bile voja\xc5\xa1ka enota, ki so nastale kot del Narodnoosvobodilne vojske Jugoslavije (NOVJ) izven jugoslovanskega ozemlja na obmo\xc4\x8dju in pod nadzorstvom zahodnih zaveznikov, zlasti v Italiji po njeni osvoboditvi izpod fa\xc5\xa1izma. Skupno 5 prekomorskih brigad je tvorilo okoli 27.000 borcev, ki so bili poprej mobilizirani v tedaj razpadlo vojsko fa\xc5\xa1isti\xc4\x8dne Italije, nekoliko pa tudi v oboro\xc5\xbeene sile Tretjega rajha in Kraljevine Jugoslavije, ali pa internirani v tujini. V teh enotah je padlo okoli 1000 partizanov._NEWLINE_Urjenje so sprva izvajali pripadniki britanske oz. kanadske kopenske vojske, ki so bili istega porekla kot borci in tako ni bilo jezikovnih ovir. Samo poveljevanje v enotah so sprva izvajali \xc4\x8dastniki kraljeve Jugoslovanske vojske v tujini, nato pa so bile vse prekomorske brigade podrejene NOVJ.\n_START_SECTION_\nNastanek\n_START_PARAGRAPH_\nPrve \xc5\xa1tiri prekomorske brigade so nastale v Italiji od konca leta 1943 dalje, peta pa je bila ustanovljena v bli\xc5\xbeini Londona konec leta 1944. Brigade so sestavljali internirani in mobilizirani pripadniki narodov Jugoslavije, ki so se zaradi ve\xc4\x8d razlogov zna\xc5\xa1li izven ozemlja Jugoslavije, zlasti v Italiji, pa tudi v Afriki in nem\xc5\xa1ko okupirani Evropi.\n_START_SECTION_\nPrekomorske brigade v Italiji\n_START_PARAGRAPH_\nV drugi svetovni vojni je fa\xc5\xa1isti\xc4\x8dna Italija kot politi\xc4\x8dne internirance v koncentracijska tabori\xc5\xa1\xc4\x8da zaprla ve\xc4\x8d kot 60.000 Slovencev (z okupiranega ozemlja dana\xc5\xa1nje zahodne Slovenije) ter nekaj tiso\xc4\x8d Hrvatov in Srbov. Dr\xc5\xbeava je kapitulirala septembra 1943, zaradi \xc4\x8desar so ti interniranci pri\xc5\xa1li pod nadzor zavezni\xc5\xa1kih okupacijskih oblasti. Razen teh se je v Italiji nahajalo tudi ve\xc4\x8d 10.000 Slovencev in Hrvatov, ki so bili kot dr\xc5\xbeavljani Italije \xe2\x80\x93 s Primorske, iz Istre in Bene\xc5\xa1ke Slovenije \xe2\x80\x93 mobilizirani v italijansko vojsko ter bili vklju\xc4\x8deni ve\xc4\x8dinoma v kazenske delovne enote, t. i. specialne bataljone; pa tudi okoli 6000 antifa\xc5\xa1isti\xc4\x8dnih Primorcev in Istranov, ki jih je Italija konfinirala v svojih je\xc4\x8dah in posebnih tabori\xc5\xa1\xc4\x8dih v notranjosti Italije in na otokih, kot so Tremiti, Lipari, Ustica in Ponza. Izmed vseh teh so se tisti na severu Italije prebili na Primorsko in v Istro, ve\xc4\x8dji del, ki se je nahajal v srednji in ju\xc5\xbeni Italiji, pa so Zavezniki zbrali v ve\xc4\x8d zbirnih tabori\xc5\xa1\xc4\x8dih ter nato vse premestili v osrednje tabori\xc5\xa1\xc4\x8de v Carbonari blizu Barija, ki je bilo pod vodstvom vojske italijanskega mar\xc5\xa1ala Pietra Badoglia._NEWLINE_Takoj po osvoboditvi Italije, oktobra 1943, je pri\xc5\xa1la v tabori\xc5\xa1\xc4\x8de delegacija NOVJ ter tam po dogovoru z zavezniki ustanovila svojo bazo. Zatem se je z oblastmi pogodila o samoorganizaciji tabori\xc5\xa1\xc4\x8dnega \xc5\xbeivljenja ter odpravi \xc4\x8detni\xc5\xa1ke stra\xc5\xbee, kar je omogo\xc4\x8dilo tudi ustanovitev tabori\xc5\xa1\xc4\x8dnega komiteja Komunisti\xc4\x8dne partije Jugoslavije (KPJ) ter ustanovitev 1. prekomorske brigade 20. oktobra 1943. Tabori\xc5\xa1\xc4\x8diniki so bili novembra istega leta preseljeni v partizansko tabori\xc5\xa1\xc4\x8de v Gravini, ki je imelo lastno poveljstvo in stra\xc5\xbeo, bilo pa je zbirna to\xc4\x8dka za jugoslovanske prekomorce, ki so semkaj prihajali v nadaljnjem letu._NEWLINE_Okupatorska oblast in mar\xc5\xa1al Badoglio se nista strinjala o prehodu nekdanjih pripadnikov \xe2\x80\x93 mobiliziranih Slovencev in Hrvatov \xe2\x80\x93 italijanske vojske v narodnoosvobodilno vojsko Jugoslavije, zaradi \xc4\x8desar je ve\xc4\x8dje \xc5\xa1tevilo slednjih prebegnilo iz zbirnih tabori\xc5\xa1\xc4\x8d na zbirne to\xc4\x8dke NOVJ v Tarantu, Neaplju, Foggi, Brindisiju in nekaterih drugih krajih ter nato v Gravino. Pribli\xc5\xbeno 20.000 Primorcev in Istranov, ki so bili ob osvoboditvi Italije na Sardiniji, pa ni bilo v stiku s pripadniki NOVJ, spomladi 1944 so bili preme\xc5\xa1\xc4\x8deni na Korziko in nato v ju\xc5\xbeno Francijo, kjer so bili pridr\xc5\xbeani vse do decembra 1945.\n_START_SECTION_\nPrekomorske brigade v Afriki\n_START_PARAGRAPH_\nVe\xc4\x8d tiso\xc4\x8d Primorcev in Istranov je bilo mobiliziranih v italijansko vojsko in kot takih poslanih na italijanska okupirana ozemlja v afri\xc5\xa1ki Etiopiji, Somaliji, Eritreji in Libiji. Tam so jih zajele zavezni\xc5\xa1ke \xc4\x8dete Ameri\xc4\x8danov in Angle\xc5\xbeev ter zaprle v ujetni\xc5\xa1ka tabori\xc5\xa1\xc4\x8da v Keniji, Sudanu, Egiptu, Al\xc5\xbeiriji in nekaterih drugih de\xc5\xbeelah. Od tod se jih je po invaziji na Jugoslavijo aprila 1941 mno\xc5\xbeica vklju\xc4\x8dila v nastajajo\xc4\x8do jugoslovansko kraljevo vojsko v tujini. Ta pa je izgubila homogenost zaradi sporne emigracije jugoslovanske vlade ter dvoli\xc4\x8dne politike generala Dra\xc5\xbee Mihailovi\xc4\x87a in tako se je velik del teh vojakov do marca 1944 pridru\xc5\xbeil prekomorskim brigadam NOVJ v Italiji.\n_START_SECTION_\nPrekomorske brigade v Angliji\n_START_PARAGRAPH_\nNacisti\xc4\x8dna Nem\xc4\x8dija je v drugi svetovni vojni v svojo vojsko mobilizirala tudi Slovence iz okupiranih ozemelj Gorenjske, \xc5\xa0tajerske in Koro\xc5\xa1ke, od katerih pa se jih je mnogo umaknilo na stran Zaveznikov po invaziji na Normandijo junija 1944. 2800 izmed teh je organiziralo prekomorsko brigado v Londonu.\n_START_SECTION_\nBrigade\n_START_PARAGRAPH_\nV letih 1943 in 1944 je nastalo 5 prekomorskih brigad, 1. tankovska brigada, 1. in 2. eskadrilja NOVJ in nekaj drugih artilerijskih ter specialnih enot, ki so se udele\xc5\xbeile boja proti okupatorju v Jugoslaviji. Vse prekomorske enote je sestavljalo okoli 18.000 pripadnikov, od katerih jih je v bitki padlo ve\xc4\x8d kot 1000.'